पाएं अपने शहर की ताज़ा ख़बरें और फ्री ई-पेपरडाउनलोड करें
सिविल अस्पताल के कोरोना सैंपलिंग एरिया में 4 दिन पहले हुए हंगामा करने के मामले में अब वार्ड 10 के कांग्रेसी पार्षद एडवोकेट मिथुन वर्मा के खिलाफ एफआईआर दर्ज हुई है। पीएमओ डॉ. पवनीश अग्रवाल की शिकायत पर बलदेव नगर थाने में मामला दर्ज किया है जिसमें सरकारी ड्यूटी में बाधा डालने, संक्रमण का खतरा फैलाने व एपेडेमिक एक्ट की धारा लगाई है।
पीएमओ ने शिकायत में कहा कि 27 अप्रैल को दोपहर 3.30 बजे पार्षद मिथुन व कुछ अन्य लोगों ने कोविड वार्ड व सैंपलिंग एरिया में हंगामा किया और स्टाफ से दुर्व्यवहार किया। अस्पताल में ऑक्सीजन की कमी का वीडियो जानबूझकर वायरल किया गया ताकि अस्पताल की छवि खराब हो सके। कोविड कार्य में बाधा उत्पन्न करने व अस्पताल की छवि खराब करने पर एपेडेमिक एक्ट के तहत कार्रवाई की जाए।
इस संबंध में पहले डीएमएस डॉ. वीरेंद्र भारती, डॉ. पवनीश अग्रवाल, डॉ. विजय कुमार बंसल, डॉ. शुभ ज्योति प्रकाश, डॉ. राजेश गोयल, डॉ. अंकुश, डॉ. समीर सिंह, डॉ. ज्योति शर्मा, डॉ. वरुण गर्ग, सुरेश बाला, कमल चोपड़ा ने सिविल सर्जन को मिथुन वर्मा के हंगामा करने को लेकर पत्र लिखा था और कार्रवाई की मांग की थी।
सरकार के दबाव में डॉक्टर काम कर रहे हैं। कोरोना काल में लोगों की सेवा के लिए कांग्रेस हाईकमान ने कमेटी बनाई है। मेंबर होने के नाते मरीजों के परिजनों ने जो शिकायत की थी। उसे लेकर अस्पताल गए थे। ताकि उन्हें ऑक्सीजन उपलब्ध कराई जा सके।
-मिथुन वर्मा, पार्षद, अम्बाला सिटी।
आइसोलेशन वार्ड का वीडियो बनाने पर सोशल मीडिया चैनल के संचालक पर केस
आईसोलेशन वार्ड में वीडियो बनाने व इलाज में लापरवाही के आरोप लगाने पर बलदेव नगर पुलिस ने एक सोशल मीडिया चैनल के संचालक यशपाल पर केस दर्ज किया है। सिविल सर्जन डॉ. कुलदीप सिंह की शिकायत पर दर्ज मामले में आरोपी पर एपेडेमिक डिजीज एक्ट 3, डिजास्टर मैनेजमेंट एक्ट 2005 की धारा 51(बी), आईपीसी 186,188, 269 व 270 व प्रिवेंशन ऑफ डैमेज टू पब्लिक प्राॅपर्टी एक्ट की धारा 3 के तहत केस दर्ज किया गया है।
सीएमओ ने शिकायत में बताया कि यशपाल ने 27 अप्रैल को कानून का उल्लंघन करते हुए जनता को डॉक्टर्स के विरुद्ध् सोशल मीडिया पर भड़काने, उकसाने, डॉक्टर्स के खिलाफ गलत टिप्पणियां करने, आइसाेलेशन वार्ड में दाखिल मरीजों का वीडियो सोशल मीडिया पर डालने व मरीजों की प्राइवेसी का उल्लंघन किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva awa_Deva hin_Deva hin_Deva hin_Deva zho_Hant eng_Latn